A BIZOTTSÁG HATÁROZATA
(2007. augusztus 24.)
a 2006/656/EK határozatnak a trópusi díszhalak Közösségbe irányuló behozatalára engedéllyel rendelkező területek jegyzékének tekintetében történő módosításáról
(az értesítés a C(2007) 3960. számú dokumentummal történt)
(EGT-vonatkozású szöveg)
(2007/592/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelvre (1) és különösen annak 19. cikke (1) bekezdésére,
mivel:
(1)
A díszhalak behozatalához szükséges állat-egészségügyi feltételek és a bizonyítványok kiállítására vonatkozó követelmények megállapításáról szóló, 2006. szeptember 20-i 2006/656/EK bizottsági határozat (2) I. mellékletének II. része rögzíti azon területek jegyzékét, amelyekről a trópusi díszhalaknak a Közösségbe irányuló behozatala engedélyezett. Az említett jegyzék az Állat-egészségügyi Világszervezethez (OIE) csatlakozott valamennyi országot tartalmazza.
(2)
A trópusi díszhalak nem fogékonyak a 91/67/EGK irányelv A. mellékletben felsorolt betegségekre, és a közösségi állat-egészségügyi helyzetre viszonylag kis mértékben jelentenek veszélyt. Trópusi díszhalak Közösségbe irányuló behozatalára azon harmadik országoknak adható engedély, amelyek megfelelnek a 91/67/EGK irányelv 19. cikke (2) bekezdésében említett feltételeknek; úgy kell tekinteni, hogy ezen feltételek teljesítését garantálja az OIE-tagság, amely víziállatok egészségét érintő esemény bekövetkeztekor biztosítja az OIE-tagállamok közötti tájékoztatást.
(3)
Az OIE-tagsággal még nem rendelkező Maldív-szigetek némely tagállamban jelentős trópusidíszhal-exportőr. Mindamellett egy 2007. május 9-én keltezett levélben a Maldív-szigetek elkötelezte magát az OIE-hez való csatlakozásra, valamint vállalta, hogy hivatalos tagfelvételét megelőzően a köztes időszakban is eleget tesz a tagságból eredő követelményeknek.
(4)
A Maldív-szigeteket fel kell venni a 2006/656/EK határozat I. melléklete II. részének országjegyzékébe, még mielőtt hivatalosan csatlakozna az OIE-hez. Amennyiben a Maldív-szigetek nem csatlakozik 2007. december 31-ig az OIE-hez, adott határidőn túl az ország Közösségbe irányuló trópusidíszhal-importjára nem lehet engedélyt kiadni.
(5)
A 2006/656/EK határozatot ezért a fentieknek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/656/EK határozat I. melléklete e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Kelt Brüsszelben, 2007. augusztus 24-én.